Джэк Айкел

**Джэк А́йкел** (;  28 кастрычніка 1996 году) — хакеіст ЗША, цэнтральны нападнік клюбу «Вэгас Голдэн Найтс» з Нацыянальнай хакейнай лігі. У 2015 годзе быў абраны на драфце НХЛ клюбам «Бафала Сэйбрз» у першым раўндзе пад агульным 2-м нумарам. Перад тым, як далучыцца да НХЛ, Айкеля ў веку 17 гадоў называлі «новым тварам амэрыканскага хакею», і ён уважаўся за аднаго з прадстаўнікоў узыходнай клясы таленавітага пакаленьня ў гэтым відзе спорту.

## Кар’ера
26 чэрвеня 2015 году Айкел быў абраны пад другім агульным нумарам камандай «Бафала Сэйбрз» на драфце НХЛ 2015 году, у той час як першым выбарам драфту стаў Конар Макдэйвід, якога ўзяў сабе «Эдмантан Ойлерз». У месяцы, якія папярэднічалі драфту, вакол Айкела і Макдэйвіда ўзьнікла значная цікавасьць і ажыятаж, бо абодвух лічылі галоўнымі талентамі свайго пакаленьня. 1 ліпеня 2015 году хакеіст падпісаў трохгадовы кантракт пачаткоўца з «Сэйбрз».

Айкел правёў свой першы гол у НХЛ 8 кастрычніка 2015 году, стаўшы наймаладзейшым гульцом у гісторыі «Сэйбрз», які зрабіў гэта, у сваім дэбютным матчы НХЛ супраць «Атава Сэнатарз». Спартовец скончыў дэбютны сэзон з 24 галамі і 56 пунктамі ў 81 гульні, стаўшы найлепшым бамбардзірам клюбу і другім паводле пунктаў пасьля Раяна О’Райлі. Другі ж сэзон аказаўся крыху горшым, але і спартовец згуляў толькі ў 61 гульні. 3 кастрычніка 2017 году «Сэйбрз» узгаднілі з Айкелам новы васьмігадовы кантракт на 80 мільёнаў даляраў, які ўсчаўся ў пачатку сэзону 2018—2019 гадоў. 15 сьнежня 2017 году амэрыканец аформіў свой першы хет-трык у кар’еры ў матчы супраць «Караліна Гарыкейнз», але клюб зазнаў паразу зь лікам 5:4. Улетку перад сэзонам 2018—2019 гадоў Айкел зьмяніў гульнёвы нумар на сваім швэдры з 15 на 9, той самы нумар, які ён меў у час гульні ў складзе каманды Бостанскага ўнівэрсытэту. 3 кастрычніка 2018 году ён быў прызначаны капітанам каманды. 16 лістапада 2019 году Айкел правёў чатыры галы ў пераможным матчы супраць «Атава Сэнатарз». 14 красавіка 2021 году было абвешчана, што хакеіст прапусьціць астатнюю частку сэзону, каб аднавіцца па апэрацыі па выдаленьні кілы зь міжхрыбетнічнага дыску.

4 лістапада 2021 году нападнік быў абменены разам з выбарам у трэцім раўндзе драфту ў «Вэгас Голдэн Найтс» на Пэйтана Крэбса, Алекса Тука ды выбар у першым і другім раўндах драфту. Спартовец дэбютаваў у складзе новай каманды 16 лютага 2022 году ў матчы супраць «Каларада Эвэланш». Ужо 20 лютага адзначыўся першай шайбай. Сэзон 2022—2023 гадоў пачаўся для «Голдэн Найтс» значна лепш, бо прыход новага трэнэра Бруса Кесыдзі зьмяніў стыль гульні каманды і заклікаў Айкела да больш сур’ёзнай ролі. У першых 23 гульнях сэзону хакеіст набраў 26 пунктаў, што стала найлепшым ягоным паказьнікам у кар’еры. У 2023 годзе Айкел стаў уладальнікам Кубка Стэнлі, нават упершыню згуляўшы ў плэй-оф. У сэзоне 2024—2025 гадоў спартовец набраў рэкордныя 94 пункты ў 77 гульнях, што прывяло «Голдэн Найтс» да тытула чэмпіёна дывізіёну ў рэгулярным сэзоне. 8 кастрычніка 2025 году Айкел падпісаў васьмігадовае падаўжэньне кантракту зь сярэдняй гадавой аплатай у 13,5 мільёнаў даляраў.

## Крыніцы

## Вонкавыя спасылкі
* 
* 
* 

Катэгорыя:Хакеісты ЗША
Катэгорыя:Хакеісты зборнай ЗША
Катэгорыя:Хакеісты клюбу «Бафала Сэйбрз»
Катэгорыя:Хакеісты клюбу «Вэгас Голдэн Найтс»